KIRJALLINEN KYSYMYS E-1000/01

esittäjä(t): Paulo Casaca (PSE) komissiolle

(30. maaliskuuta 2001)

Aihe: Varainhoitovuoden 1999 vastuuvapaus maatalous

Komission selvityksissä ei vastata varainhoitovuoden 1999 talousarvion toteuttamiseen liittyvän vastuuvapauden myöntämistä koskevan kysymyssarjan 2 kysymyksen nro 2.7 kaikkiin kohtiin. Voiko komissio selventää seuraavia seikkoja?

Kysymys 2.7 c): Vastaus ei liity kysymykseen. Asia koskee petosta ja säännönvastaisuuksia eikä yhteisiä markkinajärjestelyjä liikatuotannon rajoittamiseksi. Siksi esitän uudestaan aikaisemmin tekemäni kysymyksen.

Franz Fischlerin komission puolesta antama vastaus

(8. kesäkuuta 2001)

Varainhoitovuoden 1999 talousarvion vastuuvapauden myöntämistä koskevan, Freddy Blakin esittämän toisen kysymyssarjan 2.7 c) kohdan kysymys, johon arvoisa parlamentin jäsen viittaa, kuului seuraavasti:

Voisiko komissio ilmoittaa, minkä rasvattoman maidon tai muun meijerituotteen kulutustukia koskevan säännöksen nojalla voidaan määrätä jopa kahdeksan kertaa tuen suuruisia sanktioita (vrt. oliiviöljyn kulutustukijärjestelmän soveltamista koskevista yksityiskohtaisista säännöistä annetun asetuksen (ETY) N:o 2677/85 muuttamisesta annetun komission asetuksen (ETY) N:o 643/93(1) 12 artiklan 6 kohdassa säädetty oliiviöljyn kulutustuki).

Mainittuun 2.7 c) kohtaan antamassaan vastauksessa komissio selitti menettelyn tukien maksamiseksi rasvattoman maitojauheen tai voin käyttämisestä tietyissä teollisuustuotteissa ja antoi esimerkkejä maitoalan sanktioista.

On totta, ettei komissio vastannut nimenomaisesti kysymykseen, missä tapauksissa maitoalalla voidaan määrätä jopa kahdeksan kertaa tukien suuruisia sanktioita. Komissio voi kuitenkin ilmoittaa parlamentin jäsenelle, ettei näin tarkkaa säännöstä ole suunnitteilla mihinkään maitoalaa koskevaan asetukseen.

Tukea rasvattoman maitojauheen käytölle eläinrehuissa ja voin käytölle jäätelössä, leivonnaisissa jne. annetaan vain jäsenvaltioiden hyväksymille laitoksille (asetuksen (EY) N:o 1255/1999 soveltamista koskevista yksityiskohtaisista säännöistä eläinten rehuksi tarkoitetun rasvattoman maidon ja rasvattoman maitojauheen tuen ja mainitun rasvattoman maitojauheen myynnin osalta 17 päivänä joulukuuta 1999 annetun komission asetuksen (ETY) N:o 2799/1999(2) 9 artikla, sekä voin myynnistä alennettuun hintaan sekä konditoriatuotteiden, jäätelöiden ja muiden elintarvikkeiden valmistukseen tarkoitetulle kermalle, voille ja voiöljylle myönnettävästä tuesta 15 päivänä joulukuuta 1997 annetun komission asetuksen (EY) N:o 2571/1997(3) 10 artikla). Hyväksynnän perustana on joukko ehtoja. Jos tarkastuksissa ilmenee, ettei laitos täytä kyseisiä ehtoja, tuen menettämisen lisäksi hyväksyntä voidaan evätä yhdestä kahdeksitoista kuukaudeksi säännönvastaisuuden vakavuuden mukaan. Tämä voi jo sinänsä olla raskas sanktio.

Arvoisaa parlamentin jäsentä saattaa lisäksi kiinnostaa, että yhdennettyyn hallinto- ja valvontajärjestelmään kuuluvien pinta-alatukijärjestelmien osalta sanktio voi olla jopa viisi kertaa väärin perustein haetun tai jo maksetun tuen suuruinen. Jos tarkastuksessa ilmenee yli 20 prosentin ero, tuensaaja menettää koko tuen.

(1) EYVL L 69, 20.3.1993.

(2) EYVL L 340, 31.12.1999.

(3) EYVL L 350, 20.12.1997.